CELEX: 32012D0003(01)
Language: sk
Date: 2012-03-05 00:00:00
Title: 2012/153/EÚ: Rozhodnutie Európskej centrálnej banky z  5. marca 2012 o akceptovateľnosti obchodovateľných dlhových nástrojov vydaných alebo plne garantovaných Helénskou republikou v súvislosti s ponukou Helénskej republiky na výmenu dlhových nástrojov (ECB/2012/3)

16.3.2012   
            
            
               SK
            
            
               Úradný vestník Európskej únie
            
            
               L 77/19
            
         ROZHODNUTIE EURÓPSKEJ CENTRÁLNEJ BANKY
   z 5. marca 2012
   o akceptovateľnosti obchodovateľných dlhových nástrojov vydaných alebo plne garantovaných Helénskou republikou v súvislosti s ponukou Helénskej republiky na výmenu dlhových nástrojov
   (ECB/2012/3)
   (2012/153/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1, článok 18 a článok 34.1 druhú zarážku,
   so zreteľom na usmernenie ECB/2011/14 z 20. septembra 2011 o nástrojoch a postupoch menovej politiky Eurosystému (1), a najmä na jeho prílohu I oddiely 1.6, 6.3.1 a 6.3.2,
   keďže:
   
               (1)
            
            
               Vzhľadom na výnimočné okolnosti na finančných trhoch a narušenie normálneho hodnotenia cenných papierov vydaných alebo garantovaných Helénskou republikou zo strany trhu Rada guvernérov prijala rozhodnutie ECB/2010/3 zo 6. mája 2010 o dočasných opatreniach týkajúcich sa akceptovateľnosti obchodovateľných dlhových nástrojov vydaných alebo garantovaných gréckou vládou (2). Týmto rozhodnutím sa dočasne pozastavilo uplatňovanie minimálnych požiadaviek Eurosystému na limity kreditnej kvality uvedených pre určité obchodovateľné aktíva v pravidlách rámca Eurosystému pre hodnotenie kreditného rizika v oddiele 6.3.2 prílohy I k usmerneniu ECB/2011/14. Rozhodnutie ECB/2010/3 bolo zrušené rozhodnutím ECB/2012/2 (3), pretože ponuka výmeny dlhových nástrojov v kontexte účasti súkromného sektora, ktorá bola predostretá držiteľom obchodovateľných dlhových nástrojov vydaných alebo plne garantovaných gréckou vládou, mala nepriaznivý vplyv na úverové ratingy týchto dlhových nástrojov.
            
         
               (2)
            
            
               Dňa 21. júla 2011 hlavy štátov alebo predsedovia vlád eurozóny a inštitúcie Únie oznámili opatrenia na stabilizáciu verejných financií Grécka vrátane ich záväzku podporiť kvalitu zábezpeky, a tým podporiť kvalitu obchodovateľných dlhových nástrojov vydaných alebo garantovaných Helénskou republikou. Rada guvernérov rozhodla, že Helénska republika má podporiť kvalitu zábezpeky v prospech národných centrálnych bánk.
            
         
               (3)
            
            
               Rada guvernérov rozhodla o tom, že by sa malo pozastaviť uplatňovanie limitu kreditnej kvality Eurosystému voči tým obchodovateľným dlhovým nástrojom vydaným alebo plne garantovaným Helénskou republikou, na ktoré sa vzťahuje podpora kvality zábezpeky,
            
         PRIJALA TOTO ROZHODNUTIE:
   Článok 1
   Akceptovateľnosť obchodovateľných dlhových nástrojov vydaných alebo plne garantovaných Helénskou republikou v súvislosti s ponukou Helénskej republiky na výmenu dlhových nástrojov
   1.   Obchodovateľné dlhové nástroje vydané alebo plne garantované Helénskou republikou, ktoré nespĺňajú minimálne požiadavky Eurosystému na limity kreditnej kvality uvedené pre určité obchodovateľné aktíva v pravidlách rámca Eurosystému pre hodnotenie kreditného rizika v oddiele 6.3.2 prílohy I k usmerneniu ECB/2011/14, ale spĺňajú ostatné požiadavky na akceptovateľnosť stanovené v prílohe I k usmerneniu ECB/2011/14, možno použiť ako zábezpeku v úverových operáciách Eurosystému pod podmienkou, že Helénska republika zabezpečí v prospech národných centrálnych bánk podporu kvality zábezpeky v podobe systému odkúpenia.
   2.   Obchodovateľné dlhové nástroje uvedené v odseku 1 zostávajú akceptovateľné počas podpory kvality zábezpeky.
   Článok 2
   Nadobudnutie účinnosti
   Toto rozhodnutie nadobúda účinnosť 8. marca 2012.
   
      Vo Frankfurte nad Mohanom 5. marca 2012
      
         
            Prezident ECB
         
         Mario DRAGHI
      
   
   
      (1)  Ú. v. EÚ L 331, 14.12.2011, s. 1.
   
      (2)  Ú. v. EÚ L 117, 11.5.2010, s. 102.
   
      (3)  Ú. v. EÚ L 59, 1.3.2012, s. 36.